Ke thabela go ba karolo ya sehlopha sa ditšhabatšhaba sa batho bao ba hlankelago Jehofa. Gare ga bona ke bona batho bao ba katanago le mathata eupša ba tšwela pele ba hlankela Modimo ka potego. Ke thabile kudu gore ga bjale ke fetša nako ya ka ka moka le go diriša matla a ka go rapela Jehofa le go direla batho ba bangwe dilo tše dibotse, e sego go leka go kgotsofatša dinyakwa tša ka. Nagana ka Dafida, kgoši ya Isiraele yeo e tsopotšwego sehlogong sa pele sa lelokelelo le la dihlogo. Ge Dafida a be a rapela Modimo, o itše: “Mahlo a gago a mpone ke sa thoma go bopega, gomme ka pukung ya gago go be go ngwadilwe . . . Mphetleke o tsebe pelo ya ka, hle Modimo.” (Psalme 139:16, 23) Ee, Dafida o be a kgodišegile gore gaešita le ge a be a dirile sebe—ka dinako tše dingwe a sentše kudu—Jehofa o ile a lemoga pelo ya gagwe yeo e itsholago.